Prodotti u servizzi fl-2013 (2012)

Korsijiet, Seminars u Konferenzi Il-Kulleġġ implimenta total ta’ 72 (82) attività residenzjali (korsijiet, seminars u konferenzi). Il-valutazzjoni tal-evalwazzjoni tal-attivitajiet turi li s-sodisfazzjon ġenerali għall-attivitajiet tal-Kulleġġ u l-eżiti ta’ tagħlim tiegħu baqa’ eċċellenti f'livell ta' 94 % (93 %). Is-CEPOL laqqa’ flimkien l-ogħla għadd ta’ parteċipanti fl-istorja tiegħu: 2 251(2 098) parteċipant fl-infurzar tal-liġi u 707 (772) ħarrieġ minn 42 (33) pajjiż (Stati Membri tal-UE u Pajjiżi Terzi) u 21 (27) korp tal-UE u internazzjonali. Ir-rata ta’ attendenza (attendenza meta mqabbla ma' siġġijiet disponibbli) żdiedet b’mod konsiderevoli u laħqet il-116 % (96 %), l-ogħla rata qatt milħuqa, u turi domanda dejjem tiżdied għat-taħriġ tas-CEPOL. Il-Kulleġġ stess organizza 19 (15)-il attività biex jappoġġa lin-netwerk u beda proċess ta’ applikazzjoni relatat mal-Ftehim ta’ Għotja għall-2014. L-ebda attività ma ġiet posposta għas-sena kalendarja li jmiss. Relazzjonijiet Esterni Fl-2013, is-CEPOL issokta bil-kooperazzjoni tiegħu li qed tagħti riżultati tajbin ħafna, mal-pajjiżi Kandidati, Kandidati Potenzjali u tal-PEV/EAP kif ukoll mas-Sħab Strateġiċi, l-aġenziji tal-ĠAI u l-istituzzjonijiet tal-UE, inkluż is-Servizz Ewropew għall-Azzjoni Esterna. Fl-2013, is-CEPOL iffirma żewġ arranġamenti tax-xogħol mal-Albanija u l-Federazzjoni Russa (b’mod sinifikanti, fl-2013 għall-ewwel darba seħħet attività konġunta bejn il-Federazzjoni Russa u s-CEPOL f’Moska) kif ukoll waħda mal-EU-LISA. In-negozjati ġew segwiti aktar ma’ dik li kienet ir-Repubblika Jugoslava tal-Maċedonja u mal-Bożnja-Ħerzegovina, filwaqt li nbdew kuntatti formali mal-Kosovo u l-Armenja, li wasslu għal żewġ missjonijiet ta’ esperti hemm biex jesploraw l-opportunitajiet ta’ kooperazzjoni. Kuntatti nbdew ukoll ma’ atturi fit-taħriġ tal-infurzar tal-liġi fl-Istati Uniti. Is-CEPOL ikkonkluda b’suċċess il-presidenza tiegħu tal-Grupp ta’ Kuntatt tal-aġenziji tal-Ġustizzja u l-Affarijiet Interni li kienu qed iwettqu attivitajiet komuni miftiehma inklużi f’rapport finali vvalidat mill-COSI. Fl-2013, is-CEPOL appoġġa seba’ proġetti għall-bini tal-kapaċitajiet implimentati mill-Istati Membri tal-UE; dawn varjaw minn metodoloġiji ta’ tagħlim elettroniku permezz ta’ taħriġ kontra l-Isfruttament Sesswali tat-Tfal għal maniġġar ċivili ta' kriżijiet u suġġetti importanti oħrajn dwar attivitajiet tal-pulizija. Żvilupp tal-Manwali tat-Taħriġ u Kurrikula (Komuni) Il-Manwal tas-SIRENE għall-Ħarrieġa ġie użat fil-kuntest ta’ attivitajiet tas-SIRENE fl-2013 u aġġornat mill-Kumitat tat-Taħriġ tas-SIRENE. Huwa se jiġi distribwit lis-Segretarjat Ġenerali tal-Kunsill tal-Unjoni Ewropea fil-bidu tal-2014. Il-Kurrikulu Komuni dwar it-Traffikar tad-Droga ġie aġġornat u ġew żviluppati żewġ Kurrikula Komuni: Il-Ġlieda kontra t-Terroriżmu u l-Eurojust, dan tal-aħħar bl-involviment qawwi ta' esperti tal-Eurojust. Esperti tal-Europol ikkontribwixxa għall-Kurrikulu Komuni dwar il-Ġlieda kontra t-Terroriżmu, u l-Europol ipprovda wkoll kummenti għall-Kurrikulu Komuni dwar it-Traffikar tad-Droga (erba’ Kurrikula Komuni aġġornati u wieħed kkompletat fl-2012). Riċerka u Xjenza Il-Konferenza Ewropea Annwali 2013 dwar ir-Riċerka u x-Xjenza tal-Pulizija, organizzata mis-CEPOL, bit-titolu “Policing civil societies in times of economic constraints” (Attivitajiet tal-pulizija għas-soċjetajiet ċivili fi żminijiet ta’ limitazzjonijiet ekonomiċi) attiraw 126 (120) parteċipant mill-Istati Membri tal-UE kif ukoll minn barra u kienet milqugħa tajjeb. Kontributi għall-konferenza tqiegħdu fuq il-websajts tas-CEPOL u volum tal-konferenza qed jitħejja għall-pubblikazzjoni. Bl-appoġġ tan-netwerk tas-CEPOL tal-Korrispondenti tar-Riċerka Nazzjonali u x-Xjenza u l-Grupp ta’ Ħidma tat-Trasferiment tal-Għarfien, żewġ ħarġiet ġodda tal- “European Science and Research Bulletin” (Bullettin tax-Xjenza u tar-Riċerka Ewropea) ġew ippubblikati fuq il-websajt. Barra minn hekk, saret disponibbli paġna tal-web li ġabret flimkien pubblikazzjonijiet xjentifiċi tal-pulizija ppubblikati fiż-żona tal-Unjoni Ewropea. Il-Librerija elettronika tas-CEPOL kompliet tiġi offruta bħala repożitorju tal-għarfien għall-utenti rreġistrati tal-e-Net. Programm Ewropew ta’ Skambju tal-Pulizija Il-Programm Ewropew ta’ Skambju tal-Pulizija 2013 organizzat mis-CEPOL (EPEP) kien jinkludi sitt segmenti flimkien ma’ parti li kienet Żjara ta’ Studju: — Segment ġenerali għal Uffiċjali Għolja tal-Pulizija; — Segment għal kmandanti; — Segment għal ħarrieġa; — Segment għal riċerkaturi; — Segment interaġenziji; — Segment PEV-Bank Dinji (WB); — Żjarat ta’ studju lill-EUROPOL (darbtejn), Frontex, l-EMCDDA u l-OLAF. Il-programm kien jinkludi suġġetti li dderivaw mill-prijoritajiet tal-Programm ta’ Stokkolma, miċ-Ċiklu tal-Politika tal-UE kif ukoll minn talbiet mill-Istati Membri. Iż-żjarat ta’ skambju jsiru fuq bażi bilaterali, b'perjodu ta' implimentazzjoni ta' massimu ta’ 12-il jum kalendarju u minimu ta’ 5 ijiem ta’ xogħol. Ġew organizzati żjarat ta’ studju għal bejn tliet u ħamest ijiem lill-organizzazzjonijiet imsemmija hawn fuq. Għall-ewwel darba, il-pajjiżi tal-Balkani tal-Punent, it-Turkija u l-pajjiżi fis-Sħubija tal-Lvant pparteċipaw fl-EPEP. B’kollox ħadu sehem 444 (293) parteċipant minn 25 Stat Membru u minn pajjiżi tal-PEV-WB – l-akbar attendenza minn mindu nbeda l-proġett fl-2007. Il-programm kellu baġit ta’ kemxejn aktar minn EUR 6 00 000 ffinanzjat mis-CEPOL u r-rata ta’ utilizzazzjoni kienet ta’ aktar minn 95 %. Il-feedback miġbur minn 135 persuna skambjata u 54 parteċipant fi żjarat ta’ studju kien jindika rata rimarkabbli ta’ 98 % ta' sodisfazzjon ġenerali bil-Programm Ewropew 2013 ta’ Skambju tal-Pulizija. Netwerk Elettroniku (e-Net) — F’Novembru saret laqgħa għall-maniġers nazzjonali tal-e-NET. Irriżulta li l-LMS (is-Sistema tal-Maniġment tat-Tagħlim) tas-CEPOL uriet li rnexxiet bil-kbir kemm fl-aġġornar u t-titjib tal-appoġġ onlajn għall-attivitajiet tas-CEPOL kif ukoll billi offriet pjattaforna għall-kondiviżjoni ta’ informazzjoni fi ħdan in-netwerk tas-CEPOL. Pjattaformi Miftuħa saru disponibbli wkoll b’tali mod li f’kuntest ta’ tagħlim fuq netwerk, il-komunitajiet tal-prattika jistgħu faċilment jitgħallmu minn xulxin u ma' xulxin billi jużaw teknoloġija onlajn. Tagħlim elettroniku (E-Learning) — Fl-2013 il-Kulleġġ żviluppa tliet (erba’) Moduli ġodda ta’ Tagħlim Elettroniku u aġġornat żewġ Moduli eżistenti ta' Tagħlim Elettroniku dwar is-suġġetti tal-Ħasil tal-Flus, is-SISII, id-Deċiżjoni ta' Pruem, l-Europol u ċ-Ċiberkriminalità. L-iżvilupp tal-modulu onlajn dwar iċ-Ċiklu tal-Politika tal-UE kien ġie kkompletat fl-2013 u ġie adottat f’Jannar 2014. Sal-lum hemm 19-il modulu onlajn disponibbli. — Fl-2013 total ta’ 1 994(1 961) utent uniku żaru l-31 modulu ta’ tagħlim onlajn, 31 webinar kienu ġew implimentati u għalihom attendew 3 562(1 667) parteċipant. Kien hemm 10 pjattaformi għal komunitajiet ta’ prattika attivi fl-2013, fejn 2 063 professjonist tal-istess fehma f’oqsma differenti tal-pulizija u tal-edukazzjoni tal-pulizija qasmu u bnew fuq l-għarfien u l-kompetenza ta’ xulxin.